Zadeva:

PRAVILNIK O ZALOŽNIŠKI DEJAVNOSTI FILOZOFSKE FAKULTETE UNIVERZE V LJUBLJANI (SPREJETO NA SEJI SENATA FF 24. 9. 2008)

**1. Splošne določbe**

Založniško dejavnost FF izvaja Znanstvena založba FF s področnimi uredništvi, kot to določajo Pravila FF.

Vsako področno uredništvo ima svoj Protokol o prijavi na razpis in pripravi gradiva za tisk, ki mora biti usklajen s Pravili FF in s Pravilnikom o založniški dejavnosti FF. Na podlagi prijav področna uredništva pripravijo in najpozneje do 1. decembra Svetu za založništvo oddajo tiskovni načrt za naslednje leto, najpozneje do 31. januarja pa oddajo letno poročilo o publikacijah, izdanih v prejšnjem letu.

Vsaka organizacijska enota lahko ima svoj Protokol o prijavi na razpis in pripravi gradiva za tisk, ki pa mora biti usklajen s Pravili FF, s Pravilnikom o založniški dejavnosti FF in s Protokolom o prijavi na razpis in pripravi gradiva za tisk posameznih področnih uredništev.

**2. Protokol o prijavi na razpis in pripravi gradiva za tisk**

Pravila področnih uredništev in organizacijskih enot vsebujejo naslednje obvezne elemente:

* definicijo posamezne vrste dela (znanstvena publikacija, visokošolski in srednješolski učbeniki, strokovna publikacija, promocijsko gradivo),
* način prijavljanja na razpis in kriterije za izbor publikacij,
* navodila za pripravo in oddajo besedila (tipske strani, rubrike, način citiranja, kazala …),
* določanje lektorja, recenzentov, odločanje o ponatisu in deležu novega besedila, sklenitev založniških in avtorskih pogodb, urejanje avtorskih pravic, število avtorskih izvodov, skrb za arhiv …,
* rabo obveznih elementov kolofona v skladu z Zakonom o obveznem izvodu publikacij;
* način pridobitve ISBN-ja in CIP-a,
* določitev naklade in cene publikacije.

**3. Financiranje:**

* financiranje izdaje posameznih publikacij zagotavljajo organizacijske enote FF, v kateri publikacija nastaja,
* organizacijska enota financira izdajo iz lastnih sredstev, s prijavami na razpise ali z namensko pridobljenimi sredstvi (donacije, sponzorstva, sredstva pridobljena na trgu…),
* sredstva, ki jih za izdajo svojih publikacij zagotovi organizacijska enota, so strogo namenska in jih ni mogoče koristiti za izdajo drugih publikacij.

**4. Honorarji**

* avtorski honorar se izplača po podpisu založniške ali avtorske pogodbe v skladu z določili pogodbe,
* višina honorarjev se ravna po vsakokratnem tarifniku posameznega uredništva ali organizacijske enote, sprejetem na Upravnem odboru FF,
* v primeru nezadostnih finančnih sredstev lahko organizacijska enota v dogovoru z avtorjem in skladno s Pravili o prijavi na razpis in pripravi gradiva za tisk delo izda brez izplačila avtorskega honorarja.

**5. Promocija**

Znanstvena založba skrbi za skupno promocijo publikacij vseh organizacijskih enot FF z organiziranjem novinarskih konferenc in drugih promocijskih prireditev. V promociji publikacij FF aktivno sodeluje tudi Knjigarna FF, dodatno promocijo svojih publikacij lahko izvajajo posamezne organizacijske enote FF.

**6. Distribucija in prodaja:**

* distribucijo in prodajo izvaja Knjigarna FF v okviru knjigotrške dejavnosti FF, kot to urejajo Pravila FF,
* prosto distribucijo svojih publikacij v promocijske namene lahko izvajajo tudi posamezne organizacijske enote FF.